BG
8.8.2022 г.
Официален вестник на Европейския съюз
C 303/21
Жалба, подадена на 8 юни 2022 г. от Air France SA срещу решението, постановено от Общия съд (четвърти разширен състав) на 30 март 2022 г. по дело T-338/17, Air France/Европейска комисия (Дело C-369/22 P) (2022/C 303/27) Език на производството: френски Страни Жалбоподател: Air France SA (представители: A. Wachsmann, M. Blayney, адвокати) Друга страна в производството: Европейска комисия Искания на жалбоподателя Жалбоподателят моли Съда: — Като основно искане, — да отмени обжалваното решение изцяло, — вследствие на това да отмени Решение C(2017) 1742 final на Европейската комисия от 17 март 2017 година относно производство по член 101 ДФЕС и член 53 от Споразумението за ЕИП (Дело AT.39258 — Товарен въздушен транспорт), доколкото се отнася до Air France SA, и мотивите в основата на диспозитива на това решение, доколкото се налага глоба на Air France SA, и — при условията на евентуалност, да намали до подходящ размер, на основание член 261 ДФЕС, глобата от 182 920 000 EUR, наложена солидарно на Air France-KLM и Air France SA с член 3, буква б) от Решение C(2017) 1742 final на Европейската комисия от 17 март 2017 година относно производство по член 101 ДФЕС и член 53 от Споразумението за ЕИП (Дело AT.39258 — Товарен въздушен транспорт), — при всяко положение да осъди Европейската комисия да заплати всички съдебни разноски, включително направените от Air France SA пред Общия съд.
Основания и основни доводи В подкрепа на жалбата са посочени едно основание за отмяна и две повдигнати при условията на евентуалност основания за изменение.
Air France SA поддържа във връзка с първото основание, че Общият съд не е преценил правилно компетентността на Комисията да приложи член 101 ДФЕС към входящите услуги (inbound), тоест от трета страна към ЕИП.
Air France SA поддържа, че анализът на квалифицираните последици е опорочен и че Общият съд не е изпълнил задължението си за мотивиране.
При условията на евентуалност Air France SA поддържа във връзка с второто основание, че Общият съд не е изпълнил задължението си за мотивиране и е нарушил принципа на равно третиране, що се отнася до отчитането на регулаторните режими.
Във връзка с третото и последно основание Air France SA твърди, че Общият съд е допуснал грешки при прилагане на правото, като е обърнал доказателствената тежест, констатирайки, че между 7 декември 1999 г. и 14 февруари 2006 г. Air France SA без прекъсване е участвало в нарушението.
Жалба, подадена на 8 юни 2022 г. от Air France-KLM срещу решението, постановено от Общия съд (четвърти разширен състав) на 30 март 2022 г. по дело T-337/17, Air France-KLM/Европейска комисия (Дело C-370/22 Р) (2022/C 303/28) Език на производството: френски Страни Жалбоподател: Air France-KLM (представители: A. Wachsmann, M. Blayney, адвокати) Друга страна в производството: Европейска комисия